সেনাবাহিনী মোতায়েন প্রসঙ্গ: তদন্ত আদালতের প্রতিবেদনে বলা হয়, সময়ের অভাবে অভিযানের আগাম জরিপ (রেকি) করতে না পারা এবং প্রয়োজনীয় সামরিক সরঞ্জাম মজুদ না থাকায় সময়মতো সেনাবাহিনী মোতায়েন করা সম্ভব হয়নি। আবার রাজনৈতিক নেতাদের আলোচনার জন্য ৪৬ ব্রিগেড প্রয়োজনীয় ভূমিকা রাখতে পারেনি। পিলখানার চারদিকে সেনা মোতায়েনের পর সেনাবাহিনীকে সরিয়ে যেতে বলা হলে বিডিআর সদস্যরা আরও সংগঠিত হন। এতে বলা হয়, পিলখানা আক্রমণের জন্য সব বাহিনী একটি পরিকল্পনা নেয়। এতে ২৬ ফেব্রুয়ারি বিকেল চারটা সময় নির্ধারণ করা হয়। ওই দিন পাঁচটা ৫০ মিনিটে এ পরিকল্পনা বাতিল করা হয়। প্যারা কমান্ডো ব্যাটালিয়ন সিলেটে হওয়ায় বিদ্রোহ দমনে তাদের নিয়োগ করা সম্ভব হয়নি। এ সময় বিদ্রোহ দমনের কোনো সমন্বিত দল ছিল না। সেনা কর্মকর্তাদের নৃশংসভাবে হত্যা ও তাঁদের পরিবারকে লাঞ্ছনার খবর টিভিতে প্রচার করায় সেনা কর্মকর্তাদের মনোবল ভেঙে যায়।